b"\n_START_ARTICLE_\nUni\xc3\xb3 Esportiva Cornell\xc3\xa0\n_START_SECTION_\nHist\xc3\xb2ria\n_START_PARAGRAPH_\nL'antecessor de la UE Cornell\xc3\xa0, neix el 15 d'abril de 1923 amb el nom de Futbol Club Cables El\xc3\xa8ctrics, i que el mateix any ja competeix amb el nom d'Atl\xc3\xa8tic Cornell\xc3\xa0 FC. En aquests primers anys, al club, tamb\xc3\xa9 es practicava el ciclisme i l'atletisme. L'any 1931 el club passa a anomenar-se Futbol Club Cornell\xc3\xa0._NEWLINE_Passada la guerra, el futbol \xc3\xa9s un esport precari i per tal de donar un nou impuls al club, el 29 d'abril de 1951 el club es fusiona amb l'Atl\xc3\xa8tic Padr\xc3\xb3 i l'Acad\xc3\xa8mia Junyent per formar l'actual Uni\xc3\xb3 Esportiva Cornell\xc3\xa0, presidit per Pere Junyent, i promogut per Constancio P\xc3\xa9rez. La temporada 1967-68, s'incorpora al club el col\xc2\xb7legi Sant Miquel, que aportar\xc3\xa0 clubs pel futbol base. A finals dels vuitanta s'integren al club dues noves entitats, la Gavarra i la Pe\xc3\xb1a Espa\xc3\xb1olista Onubense. L'any 1985 es crea l'Escola de Futbol Cornell\xc3\xa0, dedicada a la promoci\xc3\xb3 del futbol base."